L 290/546
SK
Úradný vestník Európskej únie
10.11.2022
Príloha B8 – Doplnok 4 Predkondicionovanie, odstavenie a podmienky nabíjania REESS v prípade vozidiel PEV, OVC-HEV a OVCFCHV (v náležitých prípadoch) 1.
V tomto doplnku sa opisuje postup skúšky na účely predkondicionovania REESS a spaľovacieho motora v rámci prípravy na: a) meranie elektrického dojazdu v režime vybíjania batérie a režime na udržanie nabitia batérie pri skúšaní vozidiel OVC-HEV a OVC-FCHV a b) meranie elektrického dojazdu, ako aj meranie spotreby elektrickej energie pri skúšaní vozidiel PEV.
2.
Predkondicionovanie a odstavenie vozidiel OVC-HEV a OVC-FCHV
2.1.
Predkondicionovanie a odstavenie, keď sa postup skúšky začína skúškou v režime na udržanie nabitia batérie
2.1.1.
Pokiaľ ide o predkondicionovanie spaľovacieho motora, vozidlo musí najazdiť aspoň jeden uplatniteľný skúšobný cyklus WLTP.
Počas každého najazdeného cyklu predkondicionovania sa stanoví bilancia nabíjania REESS.
Predkondicionovanie sa zastaví na konci uplatniteľného skúšobného cyklu WLTP, počas ktorého sa splnilo medzné kritérium podľa bodu 3.2.4.5 tejto prílohy.
2.1.2.
Na žiadosť výrobcu a so súhlasom zodpovedného orgánu sa alternatívne k bodu 2.1.1 tohto doplnku môže stav nabíjania REESS pri skúške typu 1 v režime na udržanie nabitia batérie nastaviť podľa odporúčania výrobcu s cieľom dosiahnuť vykonanie skúšky v prevádzkovom režime na udržanie nabitia batérie.
V takomto prípade sa uplatní postup predkondicionovania, ako je napríklad postup uplatniteľný na vozidlá s výlučne spaľovacím motorom podľa bodu 2.6 prílohy B6.
2.1.3.
Odstavenie vozidla sa musí vykonať podľa bodu 2.7 prílohy B6.
2.2.
Predkondicionovanie a odstavenie, keď sa postup skúšky začína skúškou v režime vybíjania batérie
2.2.1.
Vozidlá OVC-HEV a OVC-FCHV musia najazdiť aspoň jeden uplatniteľný skúšobný cyklus WLTP.
Počas každého najazdeného cyklu predkondicionovania sa stanoví bilancia nabíjania REESS.
Predkondicionovanie sa zastaví na konci uplatniteľného skúšobného cyklu WLTP, počas ktorého sa splnilo medzné kritérium podľa bodu 3.2.4.5 tejto prílohy.
2.2.2.
Odstavenie vozidla sa musí vykonať podľa bodu 2.7 prílohy B6.
V prípade vozidiel predkondicionovaných na skúšku typu 1 sa nepoužije nútené ochladenie.
Počas odstavenia sa REESS nabije bežným postupom nabíjania, ako sa uvádza v bode 2.2.3 tohto doplnku.
2.2.3.
Používanie bežného nabíjania
Bežné nabíjanie je prenos elektriny do elektrického vozidla s výkonom najviac 22 kW.
Ak existuje viacero možných spôsobov bežného nabíjania striedavým prúdom (napr. pomocou kábla, indukcie atď.), použije sa postup nabíjania pomocou kábla.
Ak existuje viacero úrovní výkonu nabíjania striedavým prúdom, použije sa najvyšší bežný výkon nabíjania.
Výkon nabíjania striedavým prúdom, ktorý je nižší ako najvyšší bežný výkon nabíjania striedavým prúdom, sa môže vybrať, ak to odporúča výrobca a ak s tým súhlasí zodpovedný orgán.